Document ID: 32008D0478

ROZHODNUTIE KOMISIE
zo 17. júna 2008,
ktorým sa mení a dopĺňa rozhodnutie 1999/217/ES, pokiaľ ide o zoznam chuťových a aromatických prísad používaných v potravinách alebo na potravinách
[oznámené pod číslom K(2008) 2336]
(Text s významom pre EHP)
(2008/478/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2232/96 z 28. októbra 1996, ktorým sa ustanovuje postup Spoločenstva pre chuťové a aromatické prísady používané alebo uvažované pre použitie do alebo na potraviny (1), a najmä na jeho článok 4 ods. 3,
keďže:
(1)
Nariadenie (ES) č. 2232/96 ustanovuje postup na určenie pravidiel v súvislosti s chuťovými a aromatickými prísadami používanými v potravinách alebo určenými na použitie v potravinách. Týmto nariadením sa ustanovuje prijatie zoznamu chuťových a aromatických prísad (ďalej len „zoznam“) po tom, čo členské štáty oznámia zoznam chuťových a aromatických prísad, ktoré sa môžu používať v potravinách alebo na potravinách predávaných na ich území, a na základe preskúmania tohto oznámenia Komisiou. Tento zoznam bol prijatý rozhodnutím Komisie 1999/217/ES (2).
(2)
Okrem toho sa nariadením (ES) č. 2232/96 ustanovuje program na hodnotenie chuťových a aromatických prísad na účely kontroly, či tieto látky spĺňajú všeobecné kritériá na používanie chuťových a aromatických prísad stanovené v prílohe k uvedenému nariadeniu.
(3)
Európsky úrad pre potravinovú bezpečnosť dospel vo svojom stanovisku z 29. novembra 2007 o alifatických a aromatických uhľovodíkoch k záveru, že 2-metyl-1, 3-butadién (zaregistrovaný pod č. FL 01 049) prejavuje genotoxický potenciál in vivo a karcinogénny účinok na pokusných zvieratách. Z tohto dôvodu je jeho použitie ako chuťovej a aromatickej prísady neprijateľné, pretože nie je v súlade so všeobecnými kritériami na používanie chuťových a aromatických prísad stanovenými v prílohe k nariadeniu (ES) č. 2232/96. V dôsledku toho by sa táto látka mala vypustiť z uvedeného zoznamu.
(4)
Rozhodnutie 1999/217/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V prílohe k rozhodnutiu 1999/217/ES v časti A sa riadok tabuľky týkajúci sa látky s číslom FL 01 049 (2-metyl-1,3-butadién) vypúšťa.
Článok 2
Toto rozhodnutie je adresované členským štátom.
V Bruseli 17. júna 2008

Labels: 12
0
17